คาดราคาทองคำ ปีหน้าทะลุ2,000 เหรียญสหรัฐ
ราคาทองคำยังคงร่วงต่อไปจนแตะจุดที่เคยต่ำสุดในรอบ 5 เดือนที่ 1,525.40 เหรียญสหรัฐต่อออนซ์ เมื่อคืนวันที่ 29 ธ.ค.
31 ธ.ค. 2554

โดย...วรวรรณ ธาราภูมิ
ราคาทองคำยังคงร่วงต่อไปจนแตะจุดที่เคยต่ำสุดในรอบ 5 เดือนที่ 1,525.40 เหรียญสหรัฐต่อออนซ์ เมื่อคืนวันที่ 29 ธ.ค. ก่อนฟื้นตัวลงมาเคลื่อนไหวที่ 1,560 เหรียญสหรัฐต่อออนซ์ หรือ 2.4 หมื่นบาทต่อบาททองคำ วันที่ 30 ธ.ค. ซึ่งเป็นความเคลื่อนไหวสุดท้ายของปีนี้ ตามความเคลื่อนไหวของเงินยูโรเทียบค่าเงินเหรียญสหรัฐ
เท่ากับว่า ถ้านับตั้งแต่ต้นปีที่ราคาทองคำเปิดตลาดที่ 1,420 เหรียญสหรัฐต่อออนซ์ แล้วมาปิดวันสุดท้ายของปี ผู้ลงทุนซื้อทองคำไว้ตั้งแต่ต้นปีและมาขายปลายปีจะได้กำไรไปแล้ว 10% เทียบผู้ลงทุนในตลาดหุ้นที่เสมอตัว
รายงานของสำนักงานคณะกรรมการกำกับหลักทรัพย์และตลาดหลักทรัพย์สหรัฐ ระบุว่า Hedge Funds ของ จอร์จ โซรอส จอห์น พอลสัน พอล ทัวราจิ และอีริก มินดิช ต่างพากันขายทองคำจำนวนมากออกไปจากพอร์ตลงทุนในตลอดปีนี้ 




อย่างไรก็ตาม การที่ราคาทองคำ ณ สิ้นปีเพิ่มขึ้นจากปีก่อนประมาณ 10% ก็บ่งชี้ว่าทองคำเป็นสินทรัพย์ที่ดีที่ใช้ปกป้องผู้ลงทุนได้ในปีที่สินทรัพย์อื่นๆ มีความผันผวนและด้อยค่าลง (ดัชนี MSCI All-Country World Equity Index ติดลบ 10%)
“วรวรรณ ธาราภูมิ” กรรมการผู้จัดการ บริษัทหลักทรัพย์จัดการกองทุน บัวหลวง ได้รวบรวมความเห็นของบรรดานักค้าทองและนักวิเคราะห์ทั่วโลก พบว่าปี 2555 แนวโน้มราคาทองยังคงสดใส แต่ก็มีความผันผวนสูงกว่าจะสดใสได้
ทั้งนี้ การสำรวจของนักค้าทองกับนักวิเคราะห์จำนวน 44 ราย ของบลูมเบิร์กล่าสุด พบว่าค่าเฉลี่ยของทองคำในปี 2555 จะมีราคาขึ้นไปสูงถึง 37% ไปอยู่ที่ 2,140 เหรียญสหรัฐต่อออนซ์ จากปีนี้ระดับสูงสุดที่ 1,920 เหรียญสหรัฐต่อออนซ์
แต่ราคามีแนวโน้มลดลงไปก่อน
ผลสำรวจของรอยเตอร์สจากผู้จัดการกองทุนระยะสั้นระดับแนวหน้า 20 ราย ชี้ว่าราคาทองคำจะลดลงอย่างต่อเนื่องถึงไตรมาสแรกในปี 2555 โดยจะลงไปถึงระดับราคา 1,450 เหรียญสหรัฐต่อออนซ์ เทียบระดับราคาต่ำสุดปี 2554 ที่ 1,314 เหรียญสหรัฐต่อออนซ์
“เบย์แรม ดินเซอร์” นักวิเคราะห์ที่แอลจีที แคปปิตอล แมเนจเมนท์ ในสวิตเซอร์แลนด์ ให้สัมภาษณ์กับบลูมเบิร์กว่า ปัจจัยพื้นฐานของการลงทุนในทองคำยังไม่ได้เปลี่ยนแปลง 
“ทอม วินมิล” ผู้จัดการกองทุนที่บริหารกองทุน Midas Funds ให้แก่ Walpole, New Hampshire ระบุว่า แนวโน้มในระยะยาวนั้นนโยบายการคลังและการเงินของรัฐบาลจะยังไม่เปลี่ยน จึงอาจจะเพิ่มน้ำหนักการลงทุนในทองคำแท่งและเหมืองทองให้กองทุนอีก 19% ในไตรมาสหน้า เพราะเขาเชื่อมั่นว่าทองคำมีบทบาทสำคัญในการปกป้องความมั่งคั่ง 
นอกจากนี้ โคเมกซ์ ยังระบุว่า มีสัญญาออปชันจำนวนมากที่สุดที่ให้สิทธิผู้ลงทุนซื้อทองคำในราคา 2,000 เหรียญสหรัฐต่อออนซ์ ภายในสิ้นเดือน มี.ค. และ พ.ค. 2555 อีกด้วย 
“ชาร์ลส์ มอร์ริส” ผู้บริหารสินทรัพย์ 2,200 ล้านเหรียญสหรัฐ ให้ HSBC Global Asset Management ในลอนดอน และได้ขายทองคำออกไป 15% เมื่อ 6 เดือนก่อน กล่าวว่า คนซื้อทองคำมากไปทำให้ราคาทองคำพุ่งขึ้นเร็ว จึงมีการขายทำกำไร ซึ่งจะมีการสร้างฐานใหม่ไปพักหนึ่งก่อนที่ตลาดกระทิงรอบใหม่ของทองคำจะมาถึงอีกครั้งในเวลา 1 ปี หรือนานกว่านั้น แล้วทองคำจะเป็นสินทรัพย์ที่ให้ผลตอบแทนดีที่สุดอีกครั้ง
จากโปรแกรมการคำนวณในเว็บไซต์ของธนาคารกลางสหรัฐสาขามินนิอาโปลิส พบว่าราคาสูงสุดของทองคำ คือ ราคาในปี 1980 ซึ่งเป็น 850 เหรียญสหรัฐต่อออนซ์ และเทียบเท่ากับ 2,335 เหรียญสหรัฐต่อออนซ์ ในวันนี้หากปรับด้วยอัตราเงินเฟ้อแล้ว